Diplomate uit Khartoem onttrekTalle voertuie en busse van die Verenigde Nasies het Khartoem Sondag verlaat. (Foto: Abubakarr JALLOH / AFP) Diplomate van onder meer Brittanje, Frankryk, Turkye en die VSA het saam met hul gesinne Soedan Sondag inderhaas verlaat weens die voortslepende konflik tussen semimilitêre groepe en die weermag. Minstens 400 mense is in die stadium dood en duisende ander beseer. Net meer as ŉ 100 Amerikaanse troepe het vroeër vandag in Soedan geland om sowat 100 mense uit die Soedannese hoofstad na veiligheid te geneem. Die troepe se drie helikopters het minder as ’n uur in Khartoem op die grond gebly voordat hulle met die diplomate en hul gesinne uit Soedan vertrek het. “Vandag, in opdrag van my, het die Amerikaanse weermag ’n operasie uitgevoer om Amerikaanse regeringspersoneel uit Khartoem te onttrek,” het pres. Joe Biden aangekondig en bygevoeg dat die ambassade “werksaamhede tydelik opskort”. Só lyk Khartoem. (Foto: AFP) Turkye het teen dagbreek reeds met sy reddingsoperasies via ’n pad van die suidelike stad Wad Madani begin. Een van die operasies is intussen egter uitgestel ná ontploffings naby ’n moskee in Khartoem gehoor is. Die moskee sou die vergaderpunt wees. Ook Frankryk het met ’n ontruimingsoperasie begin, het die land se ministerie van buitelandse sake aangekondig. Talle voertuie en busse van die Verenigde Nasies het Khartoem reeds verlaat. Die konvooi is op pad oos na Port Soedan, sowat 850 km van Khartoem. Talle voertuie en busse van die Verenigde Nasies het Khartoem Sondag verlaat. (Foto: Abubakarr JALLOH / AFP) Geweld het op 15 April uitgebreek ná weke van spanning tussen die weermagleier Abdel Fattah al-Burhan en sy adjunk, paramilitêre bevelvoerder Mohamed Hamdan Dagalo, oor die beplande integrasie van Dagalo se Rapid Support Forces (RSF) in die gewone weermag. Vreesbevange inwoners skuil weens die geweld in hul huise. Baie van die inwoners het in dié stadium geen krag of internet nie, terwyl ander se kos, water en ander noodsaaklikhede aan’t opraak is.